Након неуспелог партизанско-четничког напад на Шабац, крајем септембра 1941. године започела је Прва непријатељска офанзива чија је прва етапа — операција „Мачва” имала задатак да шире подручје Шапца, Мачве и Подриња очисти од устаничких снага. Окупаторска офанзива праћена великим репресалијама над цивилима, прекинула је полетни живот партизанске позадине у Мачви, а Подрињски партизански одред се под налетом јаких снага немачке 342. пешадијске дивизије повукао на Цер. Потом је првих дана октобра 1941. године, пружајући снажан отпор избио на простор Столице—Костајник. Заједно са приштапским јединицама и великим бројем жена-партизанских сарадница из Мачве, у рејон Столица је стигла и Вера Благојевић, која је одмах по доласку радила на организацији смештаја избеглица и рањеника. Како би поправила борбени дух међу борцима организовала је скојевске и партијске састанке на којима је говорила о неминовности борбе за слободу. У другој половини октобра 1941, непосредно пред немачки напад на Крупањ, партизанска позадина се повлачила према Пецкој и Гуњацима. Овде у Гуњацима је помогла у организацији Конференције жена Рађевине на којој је била један од говорника и говорила о помоћи жена фронту и припремама за прославу годишњице Октобарске револуције.